Les jornades “Ciutat Refugi” continuen demà amb la inauguració de l'exposició d'ACNUR sobre el dia a dia en un campament de refugiats
10 d’octubre 2017

​![](/media/wfxdazkm/86acnur_c.jpg)Les jornades sobre la crisi dels refugiats que, sota el nom “Ciutat Refugi”, ha organitzat la regidoria de Cooperació Internacional de l'Ajuntament de Sagunt, continuen demà dimecres, en el Centre Cívic del Port de Sagunt, amb la inauguració de l'exposició “Joves refugiats, eixir de l'exili”. Es tracta d'una mostra de 55 fotografies i huit panells explicatius promoguda per ACNUR, l'agència de l'ONU per als refugiats. L'exposició s'inaugurarà demà, dimecres 11 d'octubre, a partir de les 19.30 en l'entrada de la biblioteca del Centre Cívic Antic Sanatori, i estarà oberta fins al dia 3 de novembre.  
  
En esta exposició es vol reflectir la realitat de joves de tot el món que s'han convertit en refugiats o desplaçats mitjançant fotografies, testimoniatges i objectes quotidians d'un camp de refugiats, comparant la vida i esperances dels joves espanyols amb les dels refugiats. Es tracta d'un material dirigit a públic de totes les edats. Segons el regidor de Cooperació, Guillermo Sampedro, esta exposició “**ens permet conéixer la realitat dels joves refugiats i descobrir les diferències i similituds que planteja el seu dia a dia amb el de qualsevol adolescent, tant en el seu dia a dia, com en les diverses activitats que allí es realitzen, com per exemple anar a per llenya i aigua, assistir a l'escola, ajudar en les tasques de la comunitat, relacionar-se, aprendre un ofici o, simplement, jugar i gaudir de l'oci”**.  
   
A més, Sampedro ha expressat que “**en l'actualitat, Europa està vivint la major crisi humanitària des de la Segona Guerra Mundial, i estem veient, a través dels mitjans de comunicació, a famílies senceres fugint de la guerra i la violació sistemàtica dels Drets Humans. Esta fugida ha provocat que Europa torne a tindre de nou camps de refugiats, en els quals les condicions de vida són molt precàries. Esta exposició ens mostra les condicions de vida, així com la valentia amb la qual els refugiats s'enfronten a la vida i les seues il·lusions i esperances**”.

  

![](/media/2lngt4bf/86c_acnur2_01.jpg)  
![](/media/c15nifkc/86c_acnur3_02.jpg)  
  

D'altra banda, diumenge passat, 8 d'octubre, van arrancar les jornades sobre “Ciutat Refugi” amb un dia de teatre organitzat per la regidoria, junt amb el col·lectiu cultural Ciutat Prohibida i quatre companyies locals. Els quatre muntatges van abordar l’assumpte dels refugiats i exiliats al llarg de la història i van tractar de conscienciar, al nostre entorn més pròxim, de la situació que estan patint estes persones. Sota el lema Teatre Migrant, les companyies locals Pez en el Agua (Balas de Silencio), Nebel Teatre (Zambra de la Esperanza), La NiñaCristal (Largo Viaje) i Vínculos (Vínculo Rojo) van representar les quatre obres de denúncia. Prop de 300 persones es van acostar al Casino Recreatiu de la Gerència durant el matí i la vesprada, quan es van representar els quatre muntatges de les companyies locals.

  

![](/media/xuogfaw4/86c_acnur4_03.jpg)  

*   [](http://www.facebook.com/sharer.php?u=https://aytosagunto.es/va/actualitat/les-jornades-ciutat-refugi-continuen-dema-amb-la-inauguracio-de-l-exposicio-d-acnur-sobre-el-dia-a-dia-en-un-campament-de-refugiats/ "Facebook")
*   [](http://twitter.com/share?url=https://aytosagunto.es/va/actualitat/les-jornades-ciutat-refugi-continuen-dema-amb-la-inauguracio-de-l-exposicio-d-acnur-sobre-el-dia-a-dia-en-un-campament-de-refugiats/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/les-jornades-ciutat-refugi-continuen-dema-amb-la-inauguracio-de-l-exposicio-d-acnur-sobre-el-dia-a-dia-en-un-campament-de-refugiats/ "Linked In")
*   [](mailto:?body=https://aytosagunto.es/va/actualitat/les-jornades-ciutat-refugi-continuen-dema-amb-la-inauguracio-de-l-exposicio-d-acnur-sobre-el-dia-a-dia-en-un-campament-de-refugiats/)